กอ.รมน. งัดแผนมั่นคง ก.ค.นี้ รองรับภาวะปกติ-ไม่ปกติ หวั่นภัยคุกคาม
กอ.รมน. เตรียมฝึกทดสอบ แผนรักษาความมั่นคงภายใน ก.ค.นี้ รองรับ ทั้งภาวะปกติ-ไม่ปกติ ตาม พ.ร.บ.ความมั่นคง 2551 บูรณาการทุกส่วนราชการขับเคลื่อนแผนงาน ตำบลมั่นคง มั่งคั่ง ยั่งยืน ตามยุทธศาสตร์ชาติ 20 ปี พร้อมสั่ง กอ.รมน.ภาค และจังหวัด ปรับแผนปฏิบัติ ผ่อนปรน เฟส 4 ขณะที่การแก้ปัญหาประมงเป็นที่ยอมรับจากสหภาพยุโรปเมื่อวันที่ 12 มิ.ย.63 ที่สวนรื่นฤดี กอ.รมน. พล.ต.ธนาธิป สว่างแสง โฆษก กอ.รมน. กล่าวว่า ที่ประชุมหน่วยขึ้นตรง กองอำนวยการรักษาความมั่นคงภายในราชอาณาจักร (กอ.รมน.) ที่มี พล.อ.ธีรวัฒน์ บุณยะวัฒน์ เลขาธิการ กอ.รมน. เป็นประธาน ที่ประชุม หารือเรื่องการฝึกและทดสอบแผนรักษาความมั่นคงภายในราชอาณาจักร 2563 โดย กอ.รมน.ได้เตรียมการจัดการฝึก และทดสอบแผนรักษาความมั่นคงภายใน ในห้วงเดือนกรกฎาคม 2563 เพื่อทดสอบการปฏิบัติงานของหน่วยขึ้นตรง กอ.รมน.ในการบูรณาการระหว่างหน่วยงาน ระดับพื้นที่ กับหน่วยงานระดับนโยบาย การมีส่วนร่วมของภาคประชาชน ในการป้องกันและแก้ไขปัญหาความมั่นคง และติดตามประเมินแนวโน้มสถานการณ์ภัยคุกคาม โดยเฉพาะการแจ้งเตือนภัยคุกคามในพื้นที่อีกทั้งเพื่อให้หน่วยปฏิบัติและหน่วยนโยบาย ได้เข้าไปมีส่วนร่วมและเกิดการบูรณาการในการป้องกัน และแก้ไขปัญหาความมั่นคง การเสริมสร้างความเข้าใจ ในการปฏิบัติที่กำหนดไว้ในแผนฯ ทั้งในภาวะปกติและภาวะไม่ปกติ ให้เป็นไปตามขั้นตอน การดำเนินการตาม พ.ร.บ.การรักษาความมั่นคงภายในราชอาณาจักร 2551 นำไปสู่ประสิทธิผลให้เป็นรูปธรรมมากขึ้น และการทดสอบและสร้างเครือข่ายด้านการติดต่อสื่อสารรวมทั้งการนำระบบเทคโนโลยีที่ทันสมัยมาใช้ ในระบบการรายงาน เพื่อให้เกิดประสิทธิภาพด้านข้อมูลข่าวสาร สำหรับการฝึกและทดสอบแผนฯ จะมีระบบการติดตาม ตรวจสอบและประเมินผลทุกๆ ขั้นตอนการฝึกและทดสอบฯ ในครั้งนี้ได้นำประเด็นปัญหาสถานการณ์ด้านความมั่นคง ที่นำมาฝึกและทดสอบจะจำลองภาพเหตุการณ์ที่เกิดขึ้นจริง มาใช้ในแก้ปัญหา โดยให้สอดคล้องกับการขับเคลื่อนแผนงาน ตำบลมั่นคง มั่งคั่ง ยั่งยืน ตามยุทธศาสตร์ชาติ 20 ปี (Quickwin 62-65)ทั้งนี้ เลขาธิการ กอ.รมน.ได้มอบแนวทางการดำเนินงาน โดยให้ กอ.รมน.ภาค และจังหวัด ปฏิบัติตามข้อกำหนดการผ่อนปรนในระยะที่ 4 ของศูนย์บริหารสถานการณ์การแพร่ระบาดของโรคติดเชื้อไวรัส โคโรนา 2019 โดยให้เตรียมการปรับเปลี่ยนรูปแบบการทำงาน พร้อมดูแลอำนวยความสะดวก และให้คำแนะนำชี้แจงแก่ประชาชน ตามนโยบายของ ศบค. พล.ต.ธนาธิปกล่าวพล.ต.ธนาธิป กล่าวด้วยว่า การแก้ไขปัญหา การทำประมงผิดกฎหมาย (IUU) ที่ประเทศไทยได้ดำเนินการเร่งการแก้ไขปัญหาการทำประมงผิดกฎหมายมาอย่างต่อเนื่อง จนทำให้เป็นที่ยอมรับจากสหภาพยุโรป อย่างไรก็ตามจากการแก้ปัญหาดังกล่าว ทำให้ชาวประมงส่วนหนึ่งได้รับผลกระทบ และมีข้อเรียกร้องให้รัฐบาล ช่วยแก้ไขปัญหาที่ได้รับผลกระทบ และ ครม.ได้มีมติเห็นชอบให้ พล.อ.ประวิตร วงษ์สุวรรณ รองนายกฝ่ายความมั่นคง ปฏิบัติหน้าที่ เป็นประธานคณะกรรมการนโยบายการประมงแห่งชาติ ซึ่งได้แต่งตั้งคณะกรรมการเฉพาะกิจแก้ไขปัญหา การทำประมงผิดกฎหมาย โดยมี พล.อ.ณัฐพล นาคพาณิชย์ รอง ผบ.ทบ./ผช.ผอ.รมน. เป็นประธานกรรมการ รองปลัดกระทรวงเกษตรและสหกรณ์ เป็นกรรมการและเลขานุการ และ ผอ.ศปป.3 กอ.รมน. เป็นผู้ช่วยเลขานุการ ที่ผ่านมาคณะกรรมการเฉพาะกิจแก้ไขปัญหาการทำประมงผิดกฎหมาย ได้จัดให้มีการประชุมเพื่อแก้ไขปัญหา จากข้อเรียกร้องของพี่น้องชาวประมง และได้รายงานให้คณะกรรมการนโยบายการประมงแห่งชาติทราบแล้ว.
กอ.รมน. เตรียม ฝึก ทดสอบ แผนรักษาความมั่นคงภายใน ก.ค.นี้ รองรับ ทั้งภาวะปกติ-ไม่ปกติ ตาม พ.ร.บ.ความมั่นคง 2551 บูรณาการทุกส่วนราชการขับเคลื่อนแผนงาน ตำบลมั่นคง มั่งคั่ง ยั่งยืน ตามยุทธศาสตร์
กอ.รมน.,แผนมั่นคง,พรบ.มั่นคง2551,ภาวะปกติ,ยุทธศาสตร์ชาติ20ปี,ผ่อนปรนเฟส4,ธนาธิป สว่างแสง,ข่าวทั่วไป